Diari Oficial de la Generalitat Valenciana


Sumari del DOGV 4943, del 10-02-2005 (2005/803)

RESOLUCIÓ de 5 de gener de 2005, de la directora general de Justícia, per la qual es resol inscriure la modificació dels Estatuts i el Reglament de Règim Interior del Col·legi Oficial de Detectius Privats de la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4943

Data del DOGV
:   10-02-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/803


Data del document
:   05-01-2005

Organisme emissor
:   Conselleria de Justícia i Administracions Públiques

Tipus de document
:   Resolució

Descriptors 

:   * legislació
    * reglament intern
    * col·legi professional

RESOLUCIÓ de 5 de gener de 2005, de la directora general de Justícia, per la qual es resol inscriure la modificació dels Estatuts i el Reglament de Règim Interior del Col·legi Oficial de Detectius Privats de la Comunitat Valenciana. [2005/F803]
  
Vist l'expedient de modificació dels Estatuts i inscripció del Reglament de Règim Interior del Col·legi Oficial de Detectius Privats de la Comunitat Valenciana, instruït a instància del Luis Iglesias Asuar, com a president d'aquest i inscrit amb el número 92 de la Secció Primera del Registre de Col·legis Professionals i de Consells Valencians de Col·legis Professionals de la Comunitat Valenciana, en què sol·licita la modificació i registre dels seus Estatuts així com la inscripció del Reglament de Règim Interior al Registre de Col·legis Professionals i de Consells Valencians de Col·legis Professionals de la Comunitat Valenciana; de què es desprenen els següents
  
Fets
  
1. El degà de l'esmentat Col·legi va presentar el 15 de juliol del passat any els textos de la modificació d'Estatuts i del Reglament de Règim Interior d'aquest Col·legi, aprovats en Assemblea General Extraordinària, de data 30 de juny de 2004.
  
2. En exercici del control de legalitat establert per l'article 11 de la Llei 6/1997, de 4 de desembre, de Consells i Col·legis Professionals de la Comunitat Valenciana, ha sigut revisat el text estatutari.
  
3. El Col·legi Oficial de Detectius Privats de la Comunitat Valenciana ha presentat la versió definitiva dels seus Estatuts i del Reglament de Règim Interior, amb data 10 de novembre de 2004.
  
4. Els textos annexos dels preceptes, objecte d'adaptació estatutària, i del Reglament de Règim Interior, queden incorporats íntegrament a la present Resolució, i es donen ací per reproduïts.
  
Fonaments de dret
  
Els Estatuts contenen totes les determinacions exigides en l'article 10 de la Llei 6/1997, de 4 de desembre, de Consells i Col·legis Professionals.
  
Aquests Estatuts han sigut aprovats amb els requisits i les formalitats previstos en tal article, en els mateixos Estatuts del Col·legi i en l'art. 70 del Decret 4/2002 de 8 de gener, pel qual s'aprova el Reglament de la Llei de Consells i Col·legis Professionals.
  
L'expedient ha sigut tramitat pel Servici d'Entitats Jurídiques, adscrit a la Direcció General de Justícia, de la Secretaria Autonòmica de Justícia i Interior, de la Conselleria de Justícia i Administracions Públiques, en virtut de les atribucions que té conferides pels decrets 8/2004, de 3 de setembre, del president de la Generalitat Valenciana, i 181/2004, de l'1 d'octubre, sobre assignació de competències a les conselleries, i d'aprovació del ROF de la Conselleria de Justícia i Administracions Públiques, respectivament, i en relació amb la Llei 6/1997, de 4 de desembre, de Consells i Col·legis Professionals de la Comunitat Valenciana, i l'esmentat Decret 4/2002, de 8 de gener, del Consell de la Generalitat Valenciana.
  
I vistos l'article 36 de la Constitució i l'article 31.22 de l'Estatut d'Autonomia de la Comunitat Valenciana; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; la Llei 2/1974, de 13 de febrer, de Col·legis Professionals, amb les seues modificacions posteriors, en els seus preceptes bàsics, i la resta de disposicions complementàries, es dicta la següent
  
Resolució
  
1. Inscriure la modificació dels Estatuts del Col·legi Oficial de Detectius Privats de la Comunitat Valenciana, així com el text del Reglament de Règim Interior
  
2. Publicar en el Diari Oficial de la Generalitat Valenciana els nous Estatuts i el text del Reglament de Règim Interior, per a general coneixement.
  
Contra aquesta resolució, que posa fi a la via administrativa, es podrà interposar, potestativament recurs de reposició davant del mateix òrgan que ha dictat l'acte, en el termini d'un mes, comptador des de l'endemà de la seua notificació, o bé, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos, comptadors des de l'endemà de la seua notificació. Tot això de conformitat amb el que estableixen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, i els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjudici que s'utilitze qualsevol altra via que es considere oportuna.
  
València, 5 de gener de 2005.- La directora general de Justícia: Patricia Montagud Alario.
  
Modificació d'estatuts aprovada
  
per l'Assemblea extraordinària de 30 de juny de 2004
  
Estatuts del Col·legi de Detectius Privats
  
de la Comunitat Valenciana
  
TÍTOL I
  
Disposicions generals
  
Article 1. Denominació
  
El Col·legi Oficial de Detectius Privats de la Comunitat Valenciana, creat per la Llei 6/2001, de 20 de juny, és una corporació de dret públic amb personalitat jurídica pròpia i amb la capacitat plena per al compliment de les seues finalitats i l'exercici de les seues funcions.
  
Article 2. Membres
  
El Col·legi de Detectius Privats de la Comunitat Valenciana agrupa les persones que segons la normativa vigent estan habilitades per a l'exercici de les funcions de detectiu privat. La incorporació al Col·legi s'ha de fer d'acord amb el que dispose l'esmentada normativa i els presents Estatuts.
  
També podran haver, precol·legiats, col·legiats no exercents i membres d'honor, de conformitat amb l'article 10 dels presents Estatuts.
  
Per a l'exercici legal de la professió a la Comunitat Valenciana serà requisit indispensable estar incorporat al Col·legi i complir els requisits legals i estatutaris exigits, o tindre l'habilitació prevista en l'article 16 dels presents Estatuts.
  
Article 3. Àmbit territorial
  
L'àmbit territorial del Col·legi és la Comunitat Valenciana.
  
Article 4. Domicili i delegacions
  
El domicili del Col·legi queda fixat, per acord de l'Assemblea Constituent, a la ciutat de València, Gran Via Ferran El Catòlic, núm. 8, porta 3.
  
Aquest domicili pot ser modificat per Acord de l'Assemblea General.
  
La creació de les delegacions, dins de l'àmbit territorial, és competència de l'Assemblea General.
  
Article 5. Règim jurídic aplicable
  
El Col·legi de Detectius Privats de la Comunitat Valenciana serà regit per la Llei de la Comunitat Valenciana de 6/97, de 4 de desembre, de Consells i Col·legis Professionals de la Comunitat Valenciana, pel seu Reglament, per les altres disposicions legals que li són aplicables i pels presents Estatuts, i pel Reglament de Règim Interior.
  
Article 6. Relacions del col·legi
  
El Col·legi de Detectius Privats de la Comunitat Valenciana, pel que fa als aspectes institucionals i corporatius, es relacionarà amb la Conselleria de Justícia de la Generalitat Valenciana o amb la que en el seu moment tinguen atribuïda competència administrativa en matèria de col·legis professionals.
  
Pel que fa al contingut de les seues funcions, es relacionarà amb els departaments de Govern de la Generalitat que tinguen competència.
  
El Col·legi de Detectius Privats de la CV es relacionarà amb la resta de les administracions públiques competents en el camp de les actuacions pròpies dels detectius privats i, en especial, amb les universitats, els ministeris d'Interior, Justícia, Educació, i qualsevol altre que mantinga relació amb la professió, i també amb les forces i cossos de Seguretat.
  
El Col·legi de Detectius Privats de la Comunitat Valenciana podrà establir acords de reciprocitat i cooperació amb altres col·legis de fora del seu àmbit territorial, així com les relacions que tinga per convenient i amb els organismes professionals estrangers i internacionals, sempre dins del marc de la legislació vigent.
  
Article 7. Funcions com a Consell de Col·legis de la Comunitat Valenciana
  
El Col·legi Oficial de Detectius Privats de la Comunitat Valenciana assumeix les funcions, quan procedisca, que la Llei i el Reglament determina per als Consells de Col·legis de la Comunitat Valenciana.
  
Article 8. Finalitats
  
Són finalitats essencials del Col·legi de Detectius Privats de la Comunitat Valenciana les següents:
  
- Ordenar, en l'àmbit de la seua competència, les activitats professionals dels col·legiats perquè s'adeqüen a les normatives ètiques i jurídiques que la regulen.
  
- Tenir zel i defensar les llibertats, garanties i consideracions dels detectius en l'exercici de la seua professió.
  
- Defensar els interessos professionals dels col·legiats.
  
- Col·laborar amb els poders públics en la reglamentació de les condicions generals de l'exercici de la professió, i informar de qualsevol normativa que li afecte.
  
- Representar els interessos generals de la professió a la Comunitat Valenciana, especialment en les seues relacions amb les administracions públiques de qualsevol àmbit.
  
- Complir i fer complir als col·legiats les lleis generals i especials, els estatuts, i els reglaments de règim interior, així com les normes i decisions adoptades pels òrgans col·legiats en matèria de la seua competència.
  
- Recollir i elaborar les normes deontològiques comunes a la professió.
  
- Exercir la funció disciplinària i reprimir l'intrusisme.
  
- Fomentar les relacions professionals entre col·legiats i amb les altres professions.
  
- Organitzar activitats i serveis comuns de caràcter professional, cultural, assistencial, de previsió i anàlogues, que siguen d'interés per als col·legiats, així com activitats de formació continuada per als mateixos.
  
- Redactar els reglaments d'orde intern que s'estimen convenients per a la bona marxa del Col·legi, que no contradiran allò que s'ha establit en aquests Estatuts.
  
- Intervindre com a mediador i amb procediments d'arbitratge, en els conflictes que, per motius professionals, se susciten entre els col·legiats.
  
- Establir normes orientadores d'honoraris professionals, informar i dictaminar sobre honoraris professionals en els procediments judicials o administratius, i resoldre les discrepàncies en matèria d'honoraris mitjançant laude arbitral, al qual prèviament se sotmeten les parts interessades.
  
- Acreditar la col·legiació i habilitació per a l'exercici professional i facilitar els corresponents certificats i els drets d'intervenció professional.
  
- Qualsevol altra finalitat que, dins de la seua competència, siga en benefici per al col·lectiu col·legial.
  
- Visar els treballs professionals dels detectius privats, segons ho establisca el Reglament de Règim Intern del Col·legi Oficial de Detectius Privats de la Comunitat Valenciana. El visat no comprendrà els honoraris ni les altres condicions contractuals, la determinació de les quals es deixa al lliure acord de les parts.
  
- Facilitar als jutjats i tribunals, conforme a les lleis, la relació de col·legiats/ades que voluntàriament, per la seua preparació i experiència professional, puguen ser requerits per a intervindre com a pèrits en procediments judicials.
  
TÍTOL II
  
Dels col·legiats i els seus drets i deures
  
Capítol I
  
Dels col·legiats i les seues classes. Adquisició, denegació i
  
 pèrdua de la condició de col·legiat/ada
  
Article 9. Ingrés al Col·legi
  
Per a ingressar en el Col·legi de Detectius Privats de la Comunitat Valenciana, caldrà complir els requisits establits en cada cas per la legislació vigent, els presents Estatuts, i el Reglament de Règim Interior.
  
Article 10. Classes de col·legiats
  
Les persones que formen el Col·legi de Detectius Privats de la Comunitat Valenciana poden ser membres exercents, membres no exercents, membres d'honor, titulats universitaris en investigació privats, i precol·legiats.
  
1. Són membres exercents les persones naturals que reunesquen totes les condicions exigides, i hagen obtingut la incorporació al Col·legi i exercesquen la professió de detectiu privat.
  
2. Són membres no exercents les persones naturals que, reunint els requisits previstos per a la seua habilitació com a detectiu privat, hagen obtingut la seua col·legiació però no exercesquen les funcions pròpies dels detectius privats.
  
3. Seran membres d'honor aquelles persones naturals o jurídiques que reben algun homenatge o nomenament que, segons el parer de l'Assemblea General de Col·legiats i a proposta de la Junta de Govern, meresquen aquesta distinció.
  
4. Seran membres titulats en investigació privada, les persones naturals que hagen obtingut la titulació universitària corresponent per exercir la professió de detectiu privat i que no hagen sol·licitat la targeta d'identitat professional a la Direcció General de la Policia o organismes que en un futur obtinguen aquesta competència.
  
5. Són precol·legiats les persones que estiguen fent el tercer curs universitari per a obtenir el títol d'investigació privada en l'àmbit territorial de la Comunitat Autònoma i desitgen incorporar-se al Col·legi.
  
Article 11. Sol·licitud de col·legiació
  
1. Les condicions requerides per a la col·legiació dels exercents i no exercents són les
  
següents:
  
1.1. Sol·licitud escrita, dirigida a la Junta de Govern.
  
1.2. Haver abonat al Col·legi la quota d'inscripció.
  
1.3. Reunir el/la sol·licitant, exercent o no, els requisits següents:
  
1.3.1. Tenir la nacionalitat espanyola o la d'algun país membre de la Unió Europea.
  
1.3.2. Ser major d'edat.
  
1.3.3. Reunir els requisits exigits per la Llei 23/1992, de 30 de juliol, de Seguretat Privada (o la que la substituïsca), per a l'exercici de les funcions de detectiu privat.
  
1.3.4. Per als exercents, tindre expedida pel Ministeri de l'Interior i en possessió del titular, la targeta d'identitat professional, amb el seu corresponent número de llicència.
  
1.3.5. Per als no exercents, tindre expedida pel Ministeri de l'Interior la targeta d'identitat professional, amb el seu corresponent nombre de llicència, i que en el moment de la sol·licitud es trobe l'esmentada en custòdia de l'administració pública, per cessament en l'exercici de les seues funcions com a detectiu privat.
  
1.3.6. Per als col·legiats titulats, estar en possessió de certificat que acredite la consecució de tots els cursos universitaris necessaris que especifica la Llei de Seguretat Privada 23/1992, de 30 de juliol, o la que la substituïsca.
  
2. La Junta de Govern resoldrà sobre la sol·licitud en la seua primera reunió i sempre dins del termini màxim de dos mesos posteriors a la seua presentació, i haurà de comunicar per escrit al sol·licitant la resolució que s'adopte.
  
Article 12. Denegació de la col·legiació
  
1. La sol·licitud de col·legiació serà denegada en els casos següents:
  
a) Quan els documents presentats en la sol·licitud d'ingrés siguen insuficients o hi haja dubtes sobre la seua legitimitat, o quan el sol·licitant haja falsejat les dades i/o documents necessaris per a la seua col·legiació.
  
b) Si no s'abona la quota d'incorporació, una vegada autoritzada la col·legiació.
  
c) A la persona afectada per sentència judicial o resolució administrativa ferma, d'inhabilitació per a l'exercici de la professió.
  
2. La Junta de Govern podrà denegar la incorporació de la persona sol·licitant:
  
a) Que estiga complint condemna per delictes dolosos o estiga sancionat per resolució administrativa ferma, per a acte que comporte desprestigi per a la professió.
  
b) Que haja estat expulsat d'un altre col·legi de detectius privats i no rehabilitat, o trobar-se suspés de l'exercici de la professió.
  
3. La persona interessada podrà recórrer l'acord denegatori de col·legiació, de conformitat amb la legislació vigent i els presents Estatuts.
  
Article 13. Pèrdua de la condició de col·legiat
  
1. La condició de col·legiat es perdrà per les causes següents:
  
a) Defunció
  
b) Incapacitat legal
  
c) Separació o expulsió, com a conseqüència del compliment de sanció disciplinària que la comporte per resolució ferma, després del corresponent expedient disciplinari.
  
d) Baixa voluntària comunicada per escrit.
  
e) Baixa forçosa per incompliment de les obligacions econòmiques endeutades al Col·legi.
  
2. Perquè la baixa forçosa per incompliment de les obligacions econòmiques siga efectiva, caldrà el requeriment, segons s'establisca en el reglament de règim intern, previ al deutor i que s'inicie la instrucció d'un expedient disciplinari, que comportarà un requeriment escrit a l'afectat perquè dins del termini de tres mesos es pose al corrent del descobert. Passat aquest temps sense que es faça efectiu el deute, es procedirà a l'acord de baixa que s'haurà de comunicar per escrit a l'interessat
  
3. La pèrdua de la condició de col·legiat no eximeix del compliment de les obligacions vençudes. Aquestes obligacions es podran exigir a l'interessat o als seus hereus.
  
4. Llevat del supòsit de defunció, els col·legiats que es troben en alguna de les causes de pèrdua de la condició de col·legiat, hauran de prestar declaració jurada per escrit del seu compromís o obligació a no exercir la professió de detectiu privat mentre dure la causa de pèrdua de la condició de col·legiat, i ho hauran de comunicar al Col·legi.
  
5. Els col·legiats que trobant-se de baixa voluntària desitgen reincorporar-se al Col·legi, sempre que la sol·licitud de la nova alta es produïsca una vegada transcorregut l'any en què van causar baixa al Col·legi, hauran de seguir els tràmits de l'article 11 dels Estatuts. I, mentre estiguen de baixa voluntària, podran mantindre la situació de col·legiat no exercent.
  
Capítol II
  
Drets i deures dels col·legiats
  
Article 14. Drets dels col·legiats
  
Els col·legiats exercents tindran dret a gaudir de tots els serveis, facultats i prerrogatives que resulten d'aquests Estatuts, del Reglament de Règim Intern i a més:
  
a) Elegir i ser elegits, complint els requisits legals estatutaris, per a un lloc de representació i ocupar càrrecs directius.
  
b) Assistir amb veu i vot a les assemblees generals del Col·legi, en els termes assenyalats en l'article 25.
  
c) Ser protegit pel Col·legi en l'exercici professional en defensa dels legítims interessos col·lectius i ser representat pel Col·legi quan així ho acorde la Junta de Govern, per tal de facilitar accions, excepcions i defenses relacionades amb l'exercici professional, davant dels tribunals, autoritats, organismes i entitats públiques i privades.
  
d) Ser informats de les actuacions de l'entitat i intervindre, d'acord amb les normes legals o estatutàries, en la gestió econòmica i administrativa del Col·legi i expressar lliurement les seues opinions en matèria i assumptes d'interés professional.
  
e) Exercir la representació que en cada cas se li encarregue.
  
f) Exercir les accions i recursos que tinguen en la defensa dels seus interessos com a col·legiats.
  
g) Presentar queixes davant de la Junta de Govern del Col·legi i les corresponents comissions que en el seu dia es creen, contra l'actuació professional col·legial de qualsevol dels seus membres.
  
Els col·legiats no exercents, titulats i membres d'honor, tindran dret:
  
A) A gaudir de tots els serveis que oferisca el Col·legi als seus membres.
  
B) A participar, amb veu però no amb vot. a les assemblees ordinàries i extraordinàries.
  
C) A participar en cursos, conferències, congressos i altres activitats que realitze el Col·legi.
  
Els membres precol·legiats seran regits, en allò que els afecte, per les normes que establisca el reglament de règim intern.
  
Article 15. Deures dels col·legiats
  
Són deures dels col·legiats exercents, com a requisit indispensable per a exercir legalment la professió:
  
a) Actuar amb total zel i honradesa en el compliment de les tasques que li siguen encomanades, tant pel Col·legi com per les persones físiques o jurídiques que requeresquen els seus serveis.
  
b) Complir les prescripcions contingudes en els Estatuts, en el reglament que els desenvolupe i en els acords que el Col·legi puga adoptar, així com en la normativa reguladora de la professió, la Llei de Seguretat Privada 23/1992, de 30 de juliol, o la que la substituïsca i el reglament que desenvolupa aquesta.
  
c) Pagar en els termes establits les quotes, els drets d'intervenció professional i la resta de càrregues, tant ordinàries com extraordinàries, i les que hagen estat aprovades pel Col·legi per al seu sosteniment.
  
d) Mantindre el respecte i la disciplina adequada en els òrgans col·legials i entre els col·legiats els deures d'harmonia professional.
  
e) Fer conéixer al Col·legi tots els fets que puguen afectar la professió, tant particularment com col·lectivament, la importància dels quals pot determinar la intervenció corporativa amb caràcter oficial.
  
f) Denunciar davant del Col·legi els qui exerceixen actes propis de la professió sense estar en possessió de l'acreditació com a detectiu privat que els faculte; els qui a pesar de tindre-la, no estiguen col·legiats, i els qui estiguen col·legiats i falten a les obligacions que com a tal han contret, igualment hauran de comunicar al Col·legi les persones físiques o jurídiques que faciliten l'exercici irregular de la professió.
  
g) Comunicar al Col·legi el seu domicili per a les notificacions a tots els efectes col·legiats. Així mateix, qualsevol canvi de domicili que es produïsca a aquests efectes haurà de ser comunicat expressament.
  
h) Guardar el secret professional. Signar i complir el codi deontològic col·legial que en el seu moment s'aprove.
  
Capítol III
  
De l'habilitació col·legial
  
Article 16
  
Els detectius no col·legiats amb domicili professional fora de la Comunitat Autònoma Valenciana, i que exercesquen ocasionalment a l'àmbit territorial de la Comunitat Valenciana, comunicaran a aquest Col·legi l'anterior circumstància a efectes d'ordenació, visat i control deontològic
  
Els detectius d'altres comunitats autònomes que no posseïsquen Col·legi Oficial, podran col·legiar-se si ho desitgen, en aquest.
  
TÍTOL III
  
Dels òrgans del Col·legi
  
Article 17. Òrgans de govern
  
Els òrgans de govern del Col·legi de Detectius Privats de la Comunitat Valenciana són l'Assemblea General i la Junta de Govern.
  
Capítol I
  
L'Assemblea General
  
Article 18. L'Assemblea General
  
1. L'Assemblea General del Col·legi de Detectius Privats de la Comunitat Valenciana és l'òrgan sobirà i els seus acords obliguen tots els col·legiats presents i absents, els dissidents i els qui s'abstinguen.
  
2. Tots els col·legiats poden assistira les reunions de l'Assemblea General, però amb veu i vot només els exercents, llevat de les excepcions que es determinen en els presents Estatuts. El vot és delegable.
  
Article 19. Classes d'assemblees generals
  
Les assemblees generals podran ser ordinàries o extraordinàries.
  
Article 20. L'Assemblea ordinària
  
L'Assemblea General ordinària té les competències següents:
  
a) Examen i aprovació dels pressupostos del Col·legi, així com dels estats de comptes de despeses i ingressos i la liquidació de pressupostos de l'any anterior.
  
b) Anàlisi i aprovació de la gestió de la Junta de Govern.
  
c) Examen i aprovació, si fa el cas, de les propostes que figuren en la convocatòria o que estiguen presentades dins del termini assenyalat en l'article 25
  
d) Totes aquelles que d'una manera específica no siguen competència de l'Assemblea General extraordinària, segons les normes vigents.
  
Article 21. L'Assemblea extraordinària
  
L'Assemblea General extraordinària té la competència específica en les matèries següents:
  
a) Aprovació i modificació dels Estatuts del Col·legi.
  
b) Autorització a la Junta de Govern per a l'alienació o gravamen dels béns del Col·legi.
  
c) Censura de la gestió de la Junta de Govern o dels seus membres, en tant que supere la censura ordinària prevista en l'article anterior.
  
d) Aprovació de quotes extraordinàries.
  
e) Aquelles que siguen objecte de convocatòria per als tràmits previstos en el segon paràgraf de l'article 23, i no corresponga a una assemblea ordinària.
  
Article 22. Períodes de celebració
  
L'Assemblea General ordinària, per examinar els assumptes que li són propis, tindrà lloc el mes de juny de cada any. Fins a la celebració de l'assemblea s'entendrà prorrogat el pressupost de l'exercici anterior.
  
Les assemblees amb caràcter extraordinari es reuniran quan així ho decidisca la Junta de Govern.
  
Article 23. Convocatòria
  
Les assemblees generals ordinàries i extraordinàries se celebraran a iniciativa de la Junta de Govern del Col·legi.
  
La Junta de Govern també haurà de convocar l'Assemblea General extraordinària quan siga sol·licitada com a mínim pel 25% dels col·legiats en exercici i expressen en la sol·licitud els assumptes concrets que han de ser tractats en l'assemblea.
  
La Junta de Govern acordarà la convocatòria de les assemblees generals amb una antelació mínima de 15 dies, tant les ordinàries com les extraordinàries.
  
L'Assemblea General sol·licitada pels col·legiats en exercici, segons el paràgraf segon de l'article anterior, haurà de celebrar-se en el temps màxim de dos mesos, comptadors des de l'entrada al Registre del Col·legi de la sol·licitud corresponent.
  
La convocatòria de l'Assemblea General expressarà el dia, lloc i hora de celebració d'aquesta, amb el seu orde del dia, i es podrà preveure en el mateix acte la celebració de l'Assemblea en segona convocatòria, trenta minuts després de la primera.
  
La convocatòria es fixarà al tauler d'anuncis del Col·legi i es comunicarà per escrit signat pel secretari a tots els col·legiats.
  
Des del dia de l'acord de convocatòria per la Junta de Govern fins al dia de celebració de l'Assemblea General, la documentació dels assumptes que hauran de tractar-se estaran a disposició de tots els col·legiats a la Secretaria del Col·legi.
  
Article 24. Constitució i funcionament de les assemblees
  
Les assemblees generals seran presidides per la Junta de Govern, i actuarà de secretari el qui ho siga d'aquesta.
  
Les assemblees generals quedaran vàlidament constituïdes amb l'assistència del 50% dels seus membres, amb dret a veu i vot, en primera convocatòria, i siga quin siga el nombre d'assistents, en segona.
  
El president dirigirà els debats, concedirà i retirarà la paraula i podrà advertir els col·legiats que s'excedesquen en les seues intervencions, que no se cenyisquen a la qüestió debatuda o que falten al respecte i a la consideració que es mereixen els col·legiats, el Col·legi o altres. En aquests últims supòsits, el president, després de tres advertències a l'intervinent podrà acordar l'expulsió de la sala.
  
En aquests debats es concediran, com a mínim, tres torns a favor i tres en contra per a cada proposta o assumpte que es tracte i, que seran ampliables, a discreció del president, quan la importància o la gravetat de l'assumpte ho facen aconsellable. També podrà concedir intervenció per a una rectificació o al·lusió, que haurà de cenyir-se al fet concret que la motive. Després de debatre les propostes, se sotmetran a votació.
  
Article 25. Acords
  
Les assemblees generals adoptaran els acords per majoria de vots dels assistents, llevat del supòsits en què s'establisca majoria diferent.
  
A cada col·legiat exercent correspon 1 vot. Els no-exercents, els membres d'honor i titulats tenen dret a intervindre però no tenen dret a vot. La condició d'exercent, no exercent, titulat i membre d'honor quedarà reflectida el dia que la Junta de Govern prenga l'acord de convocar l'Assemblea General.
  
La votació serà a mà alçada, llevat que la majoria simple dels col·legiats exercents acorden que siga nominal o secreta.
  
Fins a 5 dies abans de la celebració de l'Assemblea General es podran presentar propostes referides als assumptes de l'orde del dia, que seran sotmeses a deliberació i acord. Les propostes s'hauran de presentar per escrit i signades per un mínim de 10 col·legiats i aquests podran tindre la condició d'exercents, no exercents, titulats i membres d'honor.
  
En les reunions d'Assemblea només es podran prendre acords sobre aquells fets que hagen estat fixats en l'orde del dia.
  
Article 26. Llibres d'actes
  
De les reunions de l'Assemblea General s'estendrà acta, que quedarà registrada en un llibre i signada pel president i el secretari. L'acta d'assemblea serà aprovada per la mateixa assemblea i tindrà força executiva. També podrà ser aprovada per tres interventors, nomenats per la mateixa assemblea, que ho hauran de fer en el termini dels quinze dies següents a la celebració d'aquesta.
  
Capítol II
  
La Junta de Govern
  
Article 27. Composició
  
La Junta de Govern estarà integrada pel president, dos vicepresidents, el secretari, el tresorer, un mínim de dos vocals i un màxim de cinc. I hi haurà també cinc suplents.
  
El càrrec de president estarà nomenat per votació directa dels col·legiats exercents, segons està establit en el capítol tercer dels presents Estatuts. La resta dels càrrecs dins de la Junta de Govern seran designats i revocats per aquesta, a proposta del president.
  
Podran ser membres de la Junta de Govern els col·legiats exercents i residents en l'àmbit territorial del Col·legi que hagen sigut proclamats candidats, i que acrediten una antiguitat mínima i sense interrupció de tres anys en aquest, que no estiguen inhabilitats o en procés sancionador per part del Col·legi o de la Direcció General de la Policia, en aplicació de la Llei de Seguretat Privada o el seu reglament.
  
Seran electors tots els col·legiats exercents que el dia de la convocatòria de les eleccions per a la Junta de Govern no estigueren inhabilitats.
  
Article 28. Duració del mandat
  
El mandat dels membres de la Junta de Govern serà de quatre anys i podran ser reelegits indefinidament per períodes de la mateixa duració, llevat del president que només podrà ostentar aquest càrrec durant dues legislatures seguides. El president podrà tornar a ser elegit després d'una legislatura sense ostentar el càrrec de la presidència.
  
Les vacants es proveiran amb els suplents de la llista reservada, pel seu orde.
  
Si es produeixen vacants de més de la meitat dels membres de la Junta de Govern, han de ser comunicades, en el terme de deu dies des que es produïren, al Departament de Justícia de la Generalitat.
  
Article 29. Reunions de la Junta de Govern.
  
1. La Junta de Govern es reunirà una vegada al mes, llevat de casos justificats, i quantes altres vegades siga convocada pel President, per pròpia iniciativa, o a petició de més d'una quarta part dels membres de la Junta. Les citacions seran individuals i s'enviaran amb cinc dies d'antelació, fora dels casos d'urgència no serà possible la citació verbal, que es confirmarà per mitjà de notificació escrita.
  
2. Perquè puga adoptar acords vàlidament caldrà la concurrència de la majoria dels membres que integren la Junta, llevat dels casos de quòrum especial obligatori.
  
3. Els acords s'adoptaran per majoria de vots. En cas d'empat, es portarà a terme immediatament una segona votació, i si l'empat continua, decidirà el vot del president.
  
Article 30. Assistència
  
1. L'assistència a les reunions de la Junta de Govern serà personal i obligatòria.
  
2. La Junta de Govern estimarà com una renúncia al càrrec la falta no justificada a tres sessions consecutives o cinc alternes en el termini d'un any.
  
Article 31. Facultats
  
1. Corresponen a la Junta de Govern totes aquelles facultats no atribuïdes especialment a l'Assemblea General, entre aquestes les següents:
  
a) En relació als col·legiats:
  
1.Resoldre les sol·licituds d'incorporacions al Col·legi i, si fa el cas, atorgar habilitacions i fixar-ne les condicions.
  
2. Exigir als col·legiats que es comporten amb la deguda correcció i actuen amb l'interés i competència professional corresponent.
  
3. Perseguir l'intrusisme professional i denunciar les incompatibilitats.
  
4. Proposar a l'assemblea les quotes extraordinàries i els drets d'intervenció professional.
  
5. Establir les quotes ordinàries i els drets d'intervenció professional. Recaptar aquestes i altres càrregues que hagen de pagar els col·legiats.
  
6. Establir les normes orientadores dels honoraris professionals i informar sobre aquest tema als tribunals que ho sol·liciten.
  
7. Convocar les eleccions per a proveir els càrrecs de la Junta de Govern.
  
8. Convocar les assemblees generals, ordinàries i extraordinàries, i fixar l'orde del dia.
  
9. Donar de baixa del Col·legi als col·legiats que deixen de pagar les quotes o càrregues establides.
  
10. Crear les comissions de col·legiats que interessen als fins del Col·legi, i conferir a aquestes les facultats que estimen procedents.
  
11. Aprovar el Reglament d'orde intern dels col·legiats que afecten els serveis i comissions no estatutàries del Col·legi.
  
12. Contractar empleats, col·laboradors i assessors.
  
13. Exercir la facultat disciplinària a proposta de la Comissió instructora.
  
b) En relació amb els organismes públics:
  
1.Defensar, quan ho estime procedent, els col·legiats en exercici de la professió.
  
2. Representar el Col·legi en els actes oficials.
  
3. Informar sobre projectes de disposicions legals sotmesos a consideració del Col·legi.
  
c) En relació amb els mitjans econòmics del Col·legi:
  
1. Redactar els pressupostos i retre comptes anualment.
  
2. Recaptar, custodiar i administrar els fons del Col·legi.
  
Article 32. Del president de la Junta de Govern.
  
Correspon al president de la Junta de Govern:
  
a) La plena representació del Col·legi de Detectius Privats de la CV davant de qualsevol entitat, organisme i persona pública o privada, i autoritzar amb la seua signatura els documents corresponents.
  
b) Portar la direcció del Col·legi i decidir en casos urgents que no siguen competència de l'Assemblea, però amb l'obligació de comptar amb el suport d'1/3 dels membres de la Junta de Govern, i podran obtenir l'aprovació d'aquests mitjançant la comunicació verbal o escrita per qualsevol mitjà.
  
c) Exercir la funció que els Estatuts atribueixen al seu càrrec.
  
d) Presidir les assemblees generals, les sessions de la Junta de Govern i totes les reunions de les comissions o seccions a les quals assistisca.
  
e) Conjuntament amb el tresorer, obrir comptes corrents del Col·legi en entitats bancàries i de crèdit, mobilitzar els fons, i constituir i cancel·lar tot tipus de depòsits i fiances.
  
Article 33. Dels vicepresidents de la Junta de Govern
  
Hi haurà dos vicepresidents, el primer i el segon.
  
Els vicepresidents exerciran totes aquelles funcions que els conferisca el president, i assumiran per la seua orde les d'aquest en cas de malaltia, absència o vacant.
  
Article 34. Del tresorer
  
El tresorer recaptarà els fons del Col·legi; tindrà informada la Junta de Govern de l'estat dels comptes del Col·legi; efectuarà els pagaments ordenats per la Junta de Govern i signarà els documents per al moviment dels fons del Col·legi, conjuntament amb el president; portarà la comptabilitat amb els llibres corresponents i presentarà a la Junta de Govern els comptes i els projectes de pressupostos i de liquidacions.
  
Article 35. Del secretari
  
Són funcions del secretari:
  
a) Rebre les comunicacions, les sol·licituds i altres escrits dirigits al Col·legi i disposar-ho per a la seua tramitació.
  
b) Redactar i signar les actes amb el vistiplau del president i estendre els certificats.
  
c) Redactar la memòria anual.
  
d) Cuidar i vetlar dels arxius, de les oficines del Col·legi i de l'actuació del personal.
  
e) Controlar la tramitació dels expedients dels col·legiats i tindre permanentment actualitzada la llista dels col·legiats.
  
f) Redactar i dirigir els oficis de les citacions per a tots els actes del Col·legi.
  
Article 36. Dels vocals
  
Els vocals de la Junta de Govern desenvoluparan, a més de les funcions previstes en els Estatuts, les que especialment els encomane la Junta.
  
Sense perjudici del que diu l'article 32, les substitucions del càrrec de vicepresident, secretari i tresorer correspondran al vocal que en cada cas designe la Junta de Govern.
  
Article 37. Cessament de càrrecs
  
Els membres de la Junta de Govern, en cessar en el seu càrrec, cessaran així mateix en els altres càrrecs que els hagen atribuït en raó de ser membre de la Junta de Govern.
  
Capítol III
  
De les eleccions a la Junta de Govern
  
Article 38. Condicions per a ser elector i elegit
  
Tindran dret a ser elegits tots els col·legiats exercents, al corrent de les seues obligacions col·legials, que reunesquen els requisits del tercer paràgraf de l'article 27,3 i no estiguen afectats per una sanció que comporte la suspensió d'activitats col·legials en general o la limitació d'aquests drets.
  
Tindran dret a votar els col·legiats que estiguen fent ús de tots els drets col·legials, de conformitat amb el que estableix l'article 25 dels presents Estatuts.
  
Article 39. Candidatures
  
Només podran concórrer a les eleccions candidatures amb llista tancada, en les quals estaran tots els membres de la Junta de Govern a elegir i els cinc suplents.
  
Les candidatures s'hauran de formar indicant quin candidat opta al càrrec de president.
  
Cap candidat no es podrà presentar com a candidat a més d'una llista.
  
Article 40. Procediment electiu
  
a) La convocatòria d'eleccions l'haurà d'efectuar la Junta de Govern, la qual anunciarà i notificarà per mitjà de comunicació escrita als col·legiats quaranta dies abans, com a mínim, de la data de realització, i farà pública alhora la llista definitiva de col·legiats amb dret a vot, que es fixarà al tauler d'anuncis de la Secretaria del Col·legi. Els col·legiats que desitgen formular alguna reclamació contra la llista d'electors hauran de formalitzar-la en el termini de cinc dies d'haver-la estat exposada. Aquestes reclamacions hauran de ser resoltes per la Junta de Govern dins dels tres dies següents a l'expiració del termini per a formular-les i la resolució haurà de ser notificada a cada reclamant dins dels deu dies següents.
  
b) Les candidatures s'hauran de presentar per mitjà de llistes tancades a la Secretaria del Col·legi, dins dels vuit dies naturals següents a aquells que es faça publica la Convocatòria. Una vegada transcorreguts aquests vuit dies, la Junta de Govern haurà de fer pública la relació de candidatures, dins del termini dels tres dies hàbils següents.
  
En el cas de la presentació d'una sola candidatura a les eleccions, es procedirà igualment a la votació, i haurà d'obtenir aquesta candidatura el suport d'un terç dels col·legiats que es trobaren presents o amb representació de vot, el dia de l'assemblea. En cas de no obtenir aquest suport, es nomenaran els òrgans directius del Col·legi com a Junta de Govern en funcions i hauran, en el termini de dos mesos, de convocar noves eleccions, si en aquestes se suscita el mateix problema que en l'anterior, no caldrà obtenir 1/3 del vot assistent o delegat per a ser elegida la Junta de Govern.
  
c) Als locals fixats per a la celebració de les eleccions es constituirà la Mesa Electoral en el dia i hora de la convocatòria, que estarà formada per un president, dos vocals i un secretari, el president de la mesa serà el detectiu de més edat, i el secretari, el de menor edat, i els vocals per sorteig, exclosos els qui formen part de les candidatures.
  
Cada candidatura podrà designar entre els col·legiats un interventor que la represente en les operacions electorals.
  
d) En la Mesa Electoral es trobaran les urnes, que estaran tancades i es deixarà tan sols una ranura per a la introducció dels vots.
  
Constituïda la Mesa Electoral, el president indicarà el començament de la votació i a l'hora prevista per a finalitzar-la es tancaran les portes de la sala i tan sols podran votar els col·legiats que es troben a l'interior.
  
Tot seguit, i prèvia l'oportuna comprovació, s'introduiran dins de les urnes els vots que s'hagueren realitzat per correu certificat amb els requisits establits. La Junta de Govern determinarà l'horari d'eleccions i la duració d'aquesta.
  
e) Els col·legiats votaran utilitzant exclusivament una papereta. Prèvia la identificació del col·legiat, es lliurarà la papereta al president, el qual la depositarà a l'urna en presència del votant. El secretari de la Mesa assenyalarà en la llista de col·legiats els qui hagen depositat el seu vot.
  
La votació es podrà fer per correu certificat, sempre que hi haja una causa que justifique la impossibilitat de votar personalment o de delegar el vot, i enviar la papereta en un sobre tancat al president de la Mesa. Aquest sobre anirà dins d'un altre sobre, que contindrà una fotocòpia del DNI o de la targeta d'identitat professional expedida pel Ministeri de l'Interior. El segon sobre estarà tancat i constarà clarament el nom del remitent, amb la seua signatura. Aquests hauran de rebre's en la Secretaria del Col·legi amb cinc dies d'antelació a la data fixada per a l'Assemblea. En el cas que algun sobre es reba fora de termini el Col·legi comunicarà l'esmentada circumstància al col·legiat, perquè aquest adopte les mesures que crea oportunes i puga utilitzar qualsevol altre mitjà autoritzat pels presents Estatuts per a exercitar el seu dret al vot. Els vots per correu certificat s'enviaran a la Secretaria de la Junta de Govern dirigit al president de la Mesa.
  
Els vots delegats a altres col·legiats exercents o a la Junta de Govern hauran de comunicar-se a la Secretaria del Col·legi, previ ompliment de la documentació facilitada, amb tres dies d'antelació a la data fixada de l'Assemblea. El Col·legi proveirà tots els col·legiats exercents de paperetes i delegacions de vot.
  
f) Acabada la votació es procedirà a l'escrutini. Seran declarades nul·les aquelles paperetes que continguen expressions alienes a l'estricte contingut de la votació o marques que impossibiliten la perfecta identificació de la voluntat de l'elector i aquelles que nomenen més d'una candidatura o candidatures incompletes.
  
Finalitzat l'escrutini, la Presidència anunciarà el resultat i es proclamaran, tot seguit, els candidats electes de la llista tancada que haguera obtingut el nombre més gran de vots.
  
g) Del desenvolupament de la votació i del resultat de l'escrutini s'estendrà acta, que serà signada per tots els membres de la mesa. Una còpia d'aquesta acta serà inserida al tauler d'anuncis del Col·legi.
  
h) Els membres elegits de la Junta de Govern prendran possessió dels càrrecs en un temps màxim de quinze dies, des de la data de l'elecció.
  
i) Els nomenaments seran comunicats en el termini de deu dies des que es produïren, al Departament corresponent de la Generalitat Valenciana
  
TÍTOL IV
  
Del règim econòmic
  
Article 41. El Col·legi té plena capacitat patrimonial per a la gestió i administració dels seus béns, en compliment de les seues finalitats. L'activitat econòmica es realitzarà d'acord amb el procediment pressupostari.
  
Article 42. Dels recursos econòmics del Col·legi
  
1. Els fons del Col·legi estaran constituïts per recursos ordinaris i extraordinaris
  
2. Seran recursos ordinaris:
  
a) Els rendiments dels béns i drets que constituesquen el patrimoni col·legial.
  
b) Els drets que siguen establits per a l'elaboració remunerada d'informes, dictàmens, estudis i altres serveis.
  
c) Els drets d'incorporació, quotes ordinàries i extraordinàries, incloses les derrames.
  
d) El lliurament de certificats fefaents.
  
e) Els drets d'intervenció professional.
  
f) Qualsevol altre que siga legalment possible de semblants característiques.
  
3. Seran recursos extraordinaris:
  
a) Les subvencions o donatius de qualsevol tipus de procedència, pública o privada.
  
b) Els béns que a títol hereditari o per qualsevol altra causa, que s'incorporen al patrimoni del Col·legi.
  
c) Les quotes especials per a alçament de càrregues corporatives.
  
d) Qualsevol altre que siga legalment possible i que no constituesca recurs ordinari.
  
Article 43. El pressupost i la seua liquidació s'elaboraran amb caràcter anual i inclourà la totalitat de despeses i ingressos col·legials.
  
Article 44. La Junta de Govern presentarà anualment, per a la seua aprovació a la corresponent Assemblea General:
  
a) La liquidació de pressupostos de l'exercici anterior.
  
b) El Pressupost per a l'exercici pròxim.
  
Article 45. Liquidació de béns
  
En cas de dissolució o reestructuració que afecte el patrimoni del Col·legi, aquest es destinarà en primer lloc a cobrir el passiu. L'actiu restant es repartirà entre tots els col·legiats que tinguen com a mínim un any d'antiguitat i proporcionalment als anys de col·legiació efectiva de cada un d'aquests sempre que figuren d'alta. Malgrat açò, l'Assemblea General extraordinària podrà fer altres tipus de liquidacions de la resta de l'actiu després de cobrir el passiu.
  
TÍTOL V
  
Del règim disciplinari
  
Article 46. Jurisdicció disciplinària
  
El Col·legi té jurisdicció disciplinària per a sancionar les faltes comeses pels professionals en exercici de la seua professió o activitat col·legial.
  
Article 47. Qualificació de les faltes
  
Les faltes es qualificaran de lleus, greus i molt greus.
  
1. Són faltes lleus: negligència en el compliment de preceptes estatutaris, reglamentaris o d'acords de la Junta de Govern; desconsideració d'escassa transcendència als companys, i els actes detallats en l'apartat 2, quan no tinguen entitat pròpia per a ser considerats com a greus.
  
2. Són faltes greus: la comesa de tres faltes lleus; negligència en el compliment d'acords en assemblees generals, i els actes de desconsideració ofensiva a companys.
  
3. Són faltes molt greus: la comesa de tres faltes greus; la comesa d'un delicte que afecte el prestigi professional; cometre, fomentar o encobrir l'intrusisme professional i la realització de treballs professionals que per la seua índole, forma i fons atempte contra el prestigi professional, i l'incompliment injustificat de les obligacions econòmiques amb el Col·legi.
  
Article 48. Procediment sancionador
  
La imposició de qualsevol sanció disciplinària exigirà la formació i tramitació prèvies de l'expedient corresponent. L'aplicació de les sancions correspon a la Junta de Govern.
  
Formes de l'expedient: l'expedient sancionador s'ha d'ajustar a les normes següents:
  
a) El procediment s'iniciarà per acord de la Junta de Govern, ja siga per iniciativa pròpia o com a conseqüència de denúncia formulada per qualsevol col·legiat, persona o entitat pública o privada.
  
La Junta de Govern, quan reba una denúncia o tinga coneixement d'una suposada infracció, haurà de recalar la informació prèvia necessària abans de decidir la incoació de l'expedient o, si fa el cas, que s'arxiven les actuacions sense cap tipus de recurs ulterior.
  
Totes les actuacions relatives a la tramitació de l'expedient sancionador seran a càrrec d'una Comissió, i aquesta serà nomenada per la Junta de Govern entre els col·legiats o per l'òrgan a què amb caràcter permanent s'han delegat aquestes facultats. La incoació de l'expedient, així com el nomenament de l'instructor, es notificarà al col·legiat subjecte a l'expedient.
  
b) Correspon a la Comissió practicar totes les proves i actuacions que conduesquen a l'aclariment dels fets, i determinar les responsabilitats susceptibles de sanció. A la llista de les actuacions practicades es formularà un plec de càrrecs, on s'exposaran els fets imputats o bé la proposta de sobreseïment i arxiu de l'expedient.
  
c) El plec de càrrecs es notificarà a la persona interessada, i se li concedirà un termini de trenta dies hàbils per a poder contestar. En el tràmit de descàrrec, el col·legiat interessat aportarà, si cal, totes les proves per les quals intenta defensar-se.
  
d) Contestat el plec de càrrecs o transcorregut el termini de fer-lo, i practicada la prova corresponent, la Comissió Instructora formularà proposta de resolució, que es notificarà a l'interessat perquè, en el termini de quinze dies hàbils, puga al·legar tot el que considere convenient per a la seua defensa. Durant aquest mateix termini se li notificarà les actuacions practicades.
  
e) La proposta de resolució, amb tota l'actuació, s'elevarà a la Junta de Govern i aquesta proposarà la sanció, que podrà ser recorreguda en el termini de 10 dies després d'haver-se comunicat al col·legiat. La Junta de Govern nomenarà tres col·legiats i aquests seran els encarregats de decidir sobre el recurs, si aquest és presentat.
  
f) Les resolucions sancionadores contindran la relació dels fets provats, la determinació de les faltes constatades i la qualificació de la seua gravetat. La relació de fets ha de ser congruent amb el plec de càrrecs formulats en l'expedient.
  
Article 49. Sancions
  
Les sancions que poden imposar-se són:
  
1. Per faltes lleus:
  
Amonestació escrita.
  
2. Per faltes greus:
  
a) Amonestació per escrit amb avís de suspensió.
  
b) Suspensió de la condició de col·legiat, per un termini no superior a tres mesos.
  
c) Suspensió per a l'exercici de càrrecs col·legiats en la Junta de Govern per un termini no superior a cinc anys.
  
3. Per faltes molt greus:
  
a) Suspensió de la condició de col·legiat per un termini superior a tres mesos i no superior a tres anys.
  
b) Inhabilitació permanent per a l'exercici de càrrecs col·legiats directius.
  
c) Expulsió del Col·legi, amb privació de la condició de col·legiat.
  
Article 50. Prescripció
  
1. Les faltes previstes en aquests Estatuts estan sotmeses al següent període de prescripció, després d'haver sigut comeses:
  
a) Les faltes lleus, a sis mesos
  
b) Les faltes greus, a dos anys
  
c) Les faltes molt greus, a quatre anys.
  
2. Les prescripcions s'interrompran per l'inici del procediment.
  
TÍTOL VI
  
Del règim jurídic
  
Article 51. Recursos
  
Els actes, acords i resolucions corporatives subjectes a dret administratiu es portaran per via administrativa i podran ser recorreguts davant de la jurisdicció, sense perjuí d'interposar el recurs potestatiu de reposició.
  
Es podrà interposar recurs extraordinari de revisió en els supòsits i de la manera que regula la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
La resta d'actes, acords i resolucions del Col·legi, que no estiguen subjectes al dret administratiu, seran regits per la legislació civil, laboral o altres, segons els siga d'aplicació.
  
Article 52
  
Els actes, acords, i resolucions del Col·legi són immediatament executives, no obstant això, conforme a la Llei de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, la Junta de Govern podrà acordar, a petició del recurrent o d'ofici, la suspensió de l'execució mentre no siga ferm l'acte impugnat. L'expulsió i suspensió no s'executaran mentre l'acte no siga ferm.
  
Article 53. Per al còmput dels terminis o temps a què es refereixen els presents Estatuts, no s'exclouen els dies inhàbils, si no es diu expressament una altra cosa.
  
Article 54
  
La Llei 30/1992, de 26 de novembre, Llei de Règim Jurídic de les Administracions Públiques i de Procediment Administratiu Comú, modificada per la Llei 4/1999, de 13 de gener, és supletòria del règim jurídic del Col·legi i suplirà tot el que no prevegen aquests Estatuts.
  
DISPOSICIONS TRANSITÒRIES
  
Primera
  
Per al nomenament de la Junta de Govern de la primera legislatura, després de la creació del Col·legi, no s'exigirà el requisit de tres anys de col·legiació.
  
Segona
  
La seu oficial del Col·legi la fixarà la Junta de Govern, elegida en l'Assemblea Constituent. La Junta de Govern haurà de sotmetre, en la primera assemblea que se celebre, les possibilitats de traslladar la seu a un nou local.
  
Reglament de Règim Interior del Col·legi Oficial
  
de Detectius Privats de la Comunitat Valenciana
  
Exposició de motius
  
El present Reglament de Règim Interior té com a finalitat, no sols desenvolupar el que estableix l'art. 8 dels Estatuts d'aquest Col·legi, sinó a més el desig d'incorporar les bases per a la regulació de la professió i activitat col·legial, i crear els instruments necessaris, per tal d'acostar l'activitat col·legial al col·legiat, i aconseguir així una dinàmica de funcionament més àgil i pròpia d'aquest tipus d'institucions. Per això, entre altres coses, es recull la creació de la Comissió Deontològica i d'Ètica Professional i la de comissions de treball, que en gran manera, seran les impulsores de la nostra professió i activitat col·legial, i que per tant, estaran igualment impulsades i recolzades pel mateix Col·legi, i se'ls dotarà dels instruments necessaris per a l'obtenció dels seus fins. Així mateix, s'incorpora la figura del precol·legiat, per tal d'apropar els estudiants del tercer curs universitari del títol de Detectiu Privat, que decidisquen treballar com a detectius privats a la Comunitat Valenciana, a la professió des del mateix Col·legi, i atorgar-los la possibilitat d'acudir a xarrades, conferències, meses de treball, etc., que faciliten en el futur la seua inserció laboral. Igualment, es regula el procediment de visat dels informes professionals, que tots els col·legiats hauran de complir, en ser la garantia de la identitat de l'autor de l'informe i la vigència de la seua habilitació per a l'exercici professional de detectiu privat a la Comunitat Valenciana.
  
Dels seus fins, àmbit i jerarquia normativa
  
Article 1
  
1. El present Reglament de Règim Interior, té com a fi primordial desenvolupar tots els aspectes que siguen considerats d'interés per a la consecució dels fins i funcions pròpies del Col·legi Oficial de Detectius Privats de la Comunitat Valenciana.
  
2. La facultat d'elaboració i aprovació del present Reglament de Règim Interior, està reconeguda en l'art. 8 dels Estatuts Col·legials aprovats per Assemblea Constituent, en data 28 de desembre de 2001.
  
Article 2
  
1. El present Reglament de Règim Interior constitueix la norma d'obligat compliment per a qui es troben incorporats al Col·legi Oficial de Detectius Privats de la Comunitat Valenciana, en qualsevol de les seues modalitats.
  
2. El seu àmbit d'aplicació s'estén a tot el territori de la Comunitat Autònoma Valenciana, sense perjudici de qualsevol altre que en un futur estiguera establert pels Estatuts col·legials aprovats a aquest efecte, i entrarà en vigor des del dia de la seua aprovació.
  
Article 3
  
1. Els Estatuts del Col·legi Oficial de Detectius Privats de la Comunitat Valenciana constitueixen una norma de rang superior.
  
2. El present Reglament de Règim Interior tindrà la consideració de norma de desplegament i/o complementària dels Estatuts col·legials, sense que en cap cas puga anar en contra del que estableix la norma estatutària.
  
De l'ordenació de la professió i activitat col·legial
  
Article 4
  
1. El Col·legi Oficial de Detectius Privats de la Comunitat Valenciana té reconeguda, estatutàriament, la facultat d'ordenar l'activitat professional dels col·legiats, així com vetlar pel compliment de l'ètica, deontologia i la dignitat professional, i el respecte dels drets dels particulars contractants dels serveis que, en el camp de la investigació privada, siguen sol·licitats als col·legiats, independentment de la forma de contractació que regule dites relacions, així com el caràcter públic o privat en l'àmbit del qual siguen prestats aquests serveis.
  
2. Per als fins expressats en el paràgraf anterior del present article, el Col·legi Oficial de Detectius Privats de la Comunitat Valenciana constituirà una Comissió, denominada d'ètica i deontologia professional, la qual estarà integrada per un president col·legiat, nomenat per la Junta de Govern, i per dos vocals pertanyents a la Junta de Govern del Col·legi, i es podran nomenar tots aquells col·legiats que calguen per al seu correcte i eficaç funcionament.
  
3. La Comissió d'Ètica i Deontologia Professional gaudirà, en la comesa de les seues funcions, d'absoluta independència, i el seu funcionament serà regit per criteris totalment democràtics, i salvaguardar en tot moment els drets constitucionals, legals i estatutaris dels Col·legiats, així com, si fa el cas, els drets dels particulars contractants.
  
4. L'esmentada Comissió adoptarà les seues decisions per majoria dels seus membres, els quals s'incorporaran com a conclusions a l'informe que, preceptivament, haurà d'elevar davant de la Junta de Govern del Col·legi per a la seua aprovació.
  
5. Quan en virtut dels assumptes que l'esmentada Comissió d'Ètica i Deontologia Professional conega, es constate indicis de la possible comesa per part dels col·legiats d'alguna falta que implique la seua responsabilitat disciplinària o, si fa el cas, penal haurà immediatament de posar-ho en coneixement de la Junta de Govern, per ser aquest l'òrgan competent en aquesta matèria, i quedarà en suspens tota actuació que l'esmentada Comissió estiguera duent a terme, fins que la Junta de Govern adopte la decisió procedent.
  
6. No obstant l'anterior, quan la Junta de Govern, en l'exercici de les funcions disciplinàries, bé actuant d'ofici o a instància de part, o per aplicació del supòsit previst en el paràgraf anterior, considere que la suposada falta siga conseqüència de l'incompliment de les normes ètiques i deontològiques, o afecte els drets dels particulars, podrà encomanar a la Comissió d'Ètica i Deontologia Professional, bé l'obertura de diligències informatives, de conformitat amb el que estableix l'art. 48 dels Estatuts, o bé la instrucció del corresponent expedient disciplinari.
  
7. La Comissió Deontològica i d'Ètica Professional vetlarà pel compliment del Codi Deontològic i d'Ètica Professional que siga elaborat pel Col·legi.
  
Article 5
  
La Comissió d'Ètica i Deontologia Professional actuarà a sol·licitud de la Junta de Govern, llevat del supòsits en què l'actuació afecte algun membre de la Junta de Govern, i podrà actuar en aquest cas d'ofici o a instància de part.
  
Article 6
  
La Comissió d'Ètica i Deontologia Professional demanarà la informació prèvia necessària, abans de la incoació de l'expedient o, si fa el cas, que s'arxiven les actuacions sense que pertoque cap recurs. Per al supòsit que la Comissió incoe un expedient, aquest seguirà els mateixos tràmits que els establerts en l'article 48 dels Estatuts col·legials.
  
Article 7
  
Una vegada conclòs l'expedient, la Comissió dictarà una resolució motivada i proposarà una sanció.
  
Article 8
  
Dita resolució motivada vincula la Junta de Govern, però no la proposta de sanció que, en tot cas, la imposarà la Junta de Govern, la qual aplicarà els Estatuts col·legials.
  
Article 9
  
Si, incoat un expedient sancionador per la Comissió, concorreguera amistat o enemistat pública o manifesta entre el denunciat i algun/ns membre/s de la Comissió d'Ètica i Deontologia Professional, la Junta de Govern podrà remoure aquests membres, i dictarà una resolució motivada de cessament provisional en el càrrec, fins que l'expedient es resolga.
  
Article 10
  
Si la Comissió incoa expedient contra un membre de la Junta de Govern, s'haurà de pronunciar igualment, i proposar la sanció oportuna.
  
Article 11
  
La Comissió d'Ètica i Deontologia Professional haurà de guardar secret de totes les seues actuacions, i serà sancionable, per la Junta de Govern, qualsevol conducta que trenque aquesta obligació,.
  
Article 12
  
La Comissió vetlarà pels drets del denunciat mentre es tramite l'expedient sancionador.
  
Article 13
  
1. El Col·legi Oficial de Detectius Privats de la Comunitat Valenciana, a fi de poder desenvolupar tota la seua activitat d'una forma millor canalitzada i amb major grau d'eficàcia, podrà crear comissions de treball ?bé per pròpia iniciativa o bé per sol·licitud dels seus col·legiats i mitjançant proposta dirigida al seu president-, per a matèries pròpies dels distints àmbits de la professió.
  
2. Així mateix, també podran crear-se comissions dedicades a qualsevol aspecte social, docent, cultural, lúdic o de qualsevol altre àmbit que resulte d'interés per als col·legiats, en què podrà permetre's la participació del públic en general quan la naturalesa dels actes a desenvolupar així ho permeten.
  
3. En tot cas, i per al desenvolupament del que estableix l'art. 31,10 dels vigents Estatuts, qualsevol comissió que es cree en un futur estarà sotmesa als òrgans de govern del Col·legi.
  
Article 14
  
1. Totes les comissions que es creen com a conseqüència de l'article anterior estaran recolzades pel mateix Col·legi.
  
2. Així mateix, les esmentades comissions hauran de nomenar d'entre els seus col·legiats integrants un president de Comissió, que serà ratificat per la Junta de Govern, la funció del qual serà la de dirigir l'esmentada comissió, mantindre informat la Junta de Govern i executar les tasques que s'acorden, bé personalment o per delegació.
  
3. En el cas d'haver discrepàncies per al seu nomenament, sorgides dels mateixos col·legiats que componen la comissió, serà la Junta de Govern qui el designe, per tal de garantir-ne el funcionament.
  
Article 15
  
La Junta de Govern podrà sol·licitar, quan així ho estime necessari, la presència del president de Comissió, per tal que informe de la marxa i resultats obtinguts per la mateixa en l'exercici de les seues comeses.
  
Article 16
  
La comissió es reunirà tantes vegades com calga i emetrà una acta de cada reunió i la trametrà a la Junta de Govern.
  
Article 17
  
Les decisions que adopten les comissions de treball no seran vinculants per a la Junta de Govern, llevat de les proposades per la Comissió d'Ètica i Deontologia Professional, en els termes que determine aquest Reglament.
  
Article 18
  
En el cas que es produesca el cessament, dimissió o circumstància que impedesca desenvolupar les funcions a algun membre de la comissió de treball, serà substituït per un membre de la Junta de Govern a l'espera de nomenar el nou membre.
  
Article 19
  
La Junta de Govern podrà incrementar o disminuir el nombre de membres de la comissió en funció de les activitats encomanades, fins i tot podrà crear grups de treball dependents de la comissió.
  
Article 20
  
Els grups de treball hauran de redactar i trametre l'acta que estenguen en cada reunió que mantinguen a la Junta de Govern.
  
Article 21
  
El cessament dels membres de la comissió o grups de treball serà potestat de la Junta de Govern.
  
Article 22
  
Qualsevol col·legiat podrà proposar a la Junta de Govern el cessament d'algun dels membres d'alguna de les comissions de treball i/o grups de treball, fonamentant dita sol·licitud.
  
Article 23
  
La Junta de Govern té la potestat de decidir sobre qualsevol qüestió que es plantege, relativa a les comissions de treball i/o grups de treball i que no es trobe recollida en el present Reglament de Règim Intern.
  
Article 24
  
Així mateix, i fonamentant-se en els anteriors motius, el Col·legi Oficial de Detectius Privats de la Comunitat Valenciana podrà nomenar delegats/ades dins de la circumscripció territorial que està atribuïda pels vigents Estatuts.
  
Article 25
  
Els delegats designats per la Junta de Govern s'encarregaran de realitzar les labors que la Junta de Govern els encomane, principalment la de representar el Col·legi en els àmbits territorials corresponents, als efectes de donar informació sobre qualsevol aspecte que afecte en l'àmbit col·legial de la professió, així com la de visar els informes que se'ls presente i, en tot cas, de qualsevol altra funció que la Junta de Govern els encomane.
  
Del visat
  
Article 26
  
El Col·legi Oficial de Detectius Privats de la Comunitat Valenciana crea el visat com a instrument col·legial en evitació de l'intrusisme, que serveix com a certificat per al document-informe que el conté, i aquest no implica cap pronunciament respecte a l'efectivitat del servei professional prestat ni de la seua idoneïtat. A tenor de l'article 8 dels Estatuts, el Col·legi facilitarà els oportuns visats a tots els col·legiats/ades. El visat no comprendrà els honoraris ni les altres condicions contractuals, la determinació dels quals es deixa al lliure acord de les parts, segons es desprén de l'article 5,f) de la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana.
  
Article 27
  
Té caràcter obligatori el visat dels informes dels detectius privats que exercesquen la professió a la Comunitat Valenciana.
  
Article 28
  
El detectiu privat espanyol que provinga de fora de la Comunitat Valenciana i vaja a exercir puntualment la professió a la Comunitat Valenciana, haurà de comunicar aquesta situació al Col·legi, i haurà de sol·licitar i incloure el visat col·legial per als informes que efectuen en l'àmbit territorial de la Comunitat.
  
Article 29
  
El detectiu privat, legalment habilitat, que provinga de la Unió Europea i vaja a exercir puntualment a la Comunitat Valenciana, comunicarà aquesta circumstància al Col·legi; sol·licitarà i inclourà el visat col·legial per als informes que s'efectuen en l'àmbit territorial de la Comunitat.
  
Article 30
  
El detectiu privat, legalment habilitat, que exercesca fora de la Comunitat Valenciana, així com el detectiu privat de la Unió Europea, podran sol·licitar i incloure el visat del Col·legi en els seus informes.
  
Article 31
  
El col·legiat de fora de la Comunitat Valenciana i membre de la Unió Europea, habilitat per a exercir la professió a Espanya i que realitze la seua activitat professional puntualment a la Comunitat Valenciana, haurà d'incloure, amb caràcter obligatori, el visat col·legial en tots aquells informes que puga realitzar en aquesta Comunitat.
  
Article 32
  
El detectiu privat, no pertanyent a la UE, però legalment habilitat per a exercir la professió a Espanya, podrà col·legiar-se al Col·legi Oficial de Detectius Privats de la Comunitat Valenciana. El visat col·legial tindrà la mateixa consideració que en els articles anteriors.
  
Article 33
  
El detectiu privat col·legiat, que vaja a realitzar la seua activitat professional puntualment en un territori que tinga Col·legi Oficial de Detectius Privats, visarà els seus informes al Col·legi d'origen i aquest visat serà suficient per a la seua eficàcia a l'àmbit de la seua destinació.
  
Article 34
  
El visat haurà d'estampar-se en el lloc de l'informe destinat a la signatura del detectiu privat, autor del referit.
  
Article 35
  
Els duplicats dels informes hauran de portar el corresponent visat, el cost del qual serà el mateix que per als visats que s'estampen en el primer informe.
  
Article 36
  
El cost del visat serà el que establesca anualment la Junta de Govern.
  
Article 37
  
L'adquisició del visat es registrarà amb un número d'entrada de registre, número de visat que es proporciona, identificació del detectiu privat que l'adquireix i número de llicència professional del detectiu privat que l'adquireix. Per a això es crearà un registre especial de visats.
  
Article 38
  
Queda prohibit fer ús del visat per a un fi diferent del de la seua destinació. El Col·legi Oficial de Detectius Privats no es fa responsable dels visats els número de registre dels quals no coincidesca amb el detectiu privat, ni amb el número de llicència professional a qui se'ls va proporcionar i registrar. El visat és personal i intransferible, no es podrà vendre, cedir o donar a un tercer independentment de l'ús que se li puga donar. El detectiu privat és responsable de la custòdia i depòsit del visat. El detectiu privat visarà els informes en presència del client-sol·licitant.
  
Dels drets i obligacions dels col·legiats
  
Article 39
  
Tot col·legiat té dret a elegir i ser elegit per a ostentar qualsevol càrrec col·legial, i haurà d'ajustar el seu procedir a criteris democràtics i complir amb el que estableixen els Estatuts col·legials i, si fa el cas, amb el que estableix el present Reglament. Així mateix, es reconeix el dret de remoure als titulars dels òrgans de govern mitjançant el vot de censura.
  
Article 40
  
Els col·legiats tenen dret a l'ús dels serveis col·legials, amb la condició de trobar-se al corrent en les seues obligacions amb el Col·legi, amb la limitació de fer bon ús de tals serveis, de respectar el dret recíproc de la resta dels col·legiats, i de no interferir en el funcionament habitual de l'activitat col·legial. Per a això, el col·legiat que desitge fer ús dels serveis del Col·legi, haurà de complir amb els horaris que s'establisquen, i quantes normes dispose la Junta de Govern a aquest respecte.
  
Article 41
  
Tot col·legiat té dret a ser reconegut i respectat en l'exercici professional, i gaudirà de total llibertat i independència dins dels marges que les lleis, els Estatuts i el present Reglament establesquen. El Col·legi posarà a disposició dels col·legiats els mitjans necessaris per a la defensa dels col·legiats, en tots els actes que puguen minvar els esmentats drets.
  
Article 42
  
Els col·legiats tenen dret a sol·licitar del Col·legi la seua baixa col·legial en el moment en què es donen els supòsits per a això, d'acord amb l'article 13 dels Estatuts. En tot cas, l'esmentada sol·licitud haurà de cursar-se acompanyada de la documentació suficient que acredite els motius per a la seua concessió, així com de la preceptiva declaració jurada per la qual el Col·legiat es comprometa a no exercir la professió sense trobar-se degudament col·legiat, i complir els requisits legals i estatutaris.
  
Article 43
  
Quan concórrega en un col·legiat la baixa forçosa per incompliment de les obligacions econòmiques endeutades al Col·legi, es requerirà prèviament el deutor, i que s'inicie la instrucció d'un expedient disciplinari al final de l'any, per tal de comunicar-li que en el termini de tres mesos s'ha de posar al corrent de les seues quotes. Transcorregut aqueix temps sense que es faça efectiu el deute, es procedirà a l'acord de baixa, que caldrà comunicar per escrit a l'interessat.
  
Article 44
  
Quan un col·legiat cause baixa en el Col·legi Oficial de Detectius Privats de la Comunitat Valenciana, i desitge incorporar-se novament al Col·legi, haurà de sol·licitar novament la col·legiació, si la sol·licitud es produeix transcorregut l'any en què es va donar de baixa al Col·legi.
  
Article 45
  
Quan la causa de la baixa al Col·legi es produesca per incompliment de les obligacions econòmiques col·legials, i desitge incorporar-se novament al Col·legi, haurà de posar-se al corrent del que deu.
  
Article 46
  
Independentment de l'obligació dels col·legiats que estableix l'article 15, apartat g) dels Estatuts, el Col·legi trametrà als col·legiats una circular per la qual hauran d'actualitzar i comunicar les seues dades personals, almenys una vegada a l'any.
  
Article 47
  
1. Quan un detectiu privat procedesca a col·legiar-se en els termes establerts en l'article 11 dels Estatuts, se li proporcionarà un carnet de col·legiat, el qual serà personal i intransferible.
  
2. Per facilitar i agilitar la labor administrativa del Col·legi, els col·legiats procuraran facilitar un número de compte bancari al Col·legi, i autoritzar-lo per al cobrament de les quotes, drets d'intervenció professional i la resta de càrregues, tant ordinàries com extraordinàries, que s'aproven, si fa el cas.
  
Article 48
  
En les assemblees generals ordinàries, a què es refereix l'art. 20, dels Estatuts col·legials, i en les que se sotmeten a aprovació el projecte de pressupostos d'ingressos i despeses i el balanç de situació d'aquests, i conforme al que disposen els esmentats articles, tot col·legiat tindrà a la seua disposició, per a la consulta a la seu col·legial, el contingut complet del text que se sotmetrà a l'aprovació de l'Assemblea General Ordinària corresponent, sempre que el col·legiat interessat en l'esmentada consulta així ho sol·licite, mitjançant escrit dirigit al president, la presentació i registre d'entrada del qual haurà de constar a la Secretaria col·legial; dites sol·licituds seran ateses en el termini indicat i per rigorós orde de presentació. En tot cas, els col·legiats interessats a realitzar les esmentades consultes seran citats al domicili que faciliten en el seu escrit de sol·licitud, per a la seua compareixença a la seu col·legial el dia i l'hora que es determinen, i serà de la seua exclusiva responsabilitat atendre l'esmentada citació, així com acudir el dia i l'hora fixat. De tal forma que si no compareix, s'entendrà que renuncia a la seua sol·licitud, i decaurà en el seu dret. Les esmentades consultes hauran d'efectuar-se dins dels horaris d'oficina en què romanga oberta la seu col·legial, i no es podrà estendre més enllà d'aquests.
  
Article 49
  
1. Les consultes, a què es refereix l'article anterior, es duran a terme mitjançant l'exhibició del text que se sotmet a aprovació de l'Assemblea, i es limitarà el col·legiat interessat a prendre totes les notes que considere necessàries.
  
2. Conforme el que disposen els vigents Estatuts, els col·legiats disposaran de la documentació esmentada des del dia de l'acord de la convocatòria per la Junta de Govern, fins al dia de la celebració de les assemblees, a què es refereixen els arts. 20 i 21 dels vigents Estatuts, i durant les quaranta-vuit hores hàbils anteriors en els altres casos, segons el que estableix la Llei 30/1992, de Règim Jurídic de les Administracions Públiques i del Procediment Administratiu Comú.
  
Article 50
  
1. Pel que fa a les obligacions dels col·legiats, són les que es contenen en l'art. 14 dels Estatuts, i en tot cas s'estableix, mitjançant el present Reglament l'obligació que, tant les relacions dels col·legiats amb els membres dels òrgans de govern, com amb el personal del Col·legi i assessors, així com entre els col·legiats, hauran d'estar presidides per les regles comunes d'educació i respecte.
  
2. En el mateix sentit amb l'anterior, els col·legiats podran fer ús de les dependències col·legials sense més limitacions que les de l'atenció deguda de les instal·lacions, mobles i tots els elements que hi haja, així com el compliment dels horaris que s'establesquen, i totes les normes que dispose la Junta de Govern.
  
Dels òrgans de govern
  
Article 51
  
1. Les vacants que es produesquen a la Junta de Govern, en període interelectoral, seran cobertes entre els suplents de la candidatura de la Junta de Govern vigent, a proposta del president de la Junta de Govern i ratificades per la Junta de Govern.
  
Article 52
  
En desplegament de l'article 29 dels Estatuts, s'estableix que les convocatòries de les reunions a la Junta de Govern s'efectuaran en els terminis establerts, i es podran notificar mitjançant correu certificat, telegrama, fax o qualsevol altre mitjà telemàtic que permeta tindre constància de la seua recepció per l'interessat.
  
Article 53
  
Quan les reunions de la Junta de Govern tinguen el caràcter d'urgent, el president podrà efectuar-la pel mitjà més ràpid al seu abast.
  
Article 54
  
Tots els membres que pertanguen a la Junta de Govern hauran de facilitar els corresponents telèfons, fax i mitjans telemàtics de què disposen per a dur a terme les seues citacions, i s'entendrà que els esmentats mitjans seran sempre idonis i vàlids per a tal fi.
  
Article 55
  
La Junta de Govern serà regida per les normes de conducta ètica i deontològica que s'establisquen en el Codi Deontològic i d'Ètica Professional i pel seu Reglament intern que a aquest efecte s'establisca.
  
De la precol·legiació
  
Article 56
  
El Col·legi Oficial de Detectius Privats de la Comunitat Valenciana, per tal de potenciar les seues activitats, així com per a donar-se a conéixer a l'àmbit universitari i futurs professionals de la investigació privada, podrà establir la figura del «precol·legiat», que podran ser tots aquells estudiants del tercer curs de detectiu privat que, de manera voluntària, així ho sol·liciten.
  
Article 57
  
En tot cas, per a adquirir la condició de precol·legiat caldrà, almenys, complir amb els requisits següents:
  
1r. Acreditar que s'estiga cursant el tercer curs dels estudis del títol de detectiu privat.
  
2n. Acatar, en tot el que els siga aplicables, les normes estatutàries i reglamentàries del Col·legi, així com quantes siguen dictades per la Junta de Govern.
  
3r. Renovar anualment la seua condició de precol·legiat, i acreditar que es continuen complint les condicions per a la seua concessió.
  
4t. Abonar la quota que a aquest efecte s'establisca.
  
Article 58
  
La condició de precol·legiat es perdrà per causa d'incompliment de qualsevol dels requisits anteriors, i per tots aquells que siguen establits per la Junta de Govern.
  
Article 59
  
En tot cas, els drets reconeguts estatutàriament i reglamentàriament als col·legiats no podran estar minvats per la creació de la figura dels precol·legiats.
  
Article 60
  
1. Els precol·legiats podran usar el servei de biblioteca, quan procedesca, assistir a cursos i seminaris, i participar en totes les activitats que se'ls permeta; però en cap cas podran fer ús dels serveis d'assessorament destinats exclusivament als col·legiats.
  
2. Així mateix, els precol·legiats no podran accedir a la documentació ni a la informació interna del Col·legi, així com tampoc en eleccions a càrrecs. Podran assistir en qualitat d'oients a les assemblees, sense dret a veu ni a vot.
  
3. En no ser-los aplicable el règim disciplinari establit estatutàriament, els precol·legiats estaran sempre sotmesos al criteri i acords que adopten la Junta de Govern, sense possibilitat de cap recurs.
  
Article 61
  
En tot cas, la Junta de Govern podrà nomenar, preferentment entre els seus membres, un vocal, que es farà càrrec de les relacions entre el Col·legi i els precol·legiats, i canalitzar tota l'activitat que es genere a través de l'esmentada persona.
  
Article 62
  
La condició de precol·legiat haurà de ser sempre acreditada mitjançant el carnet que a aquest efecte es facilite, que serà individual i intransferible, juntament amb el document nacional d'identitat de l'interessat, el qual haurà de facilitar al Col·legi les seues dades personals actualitzades.
  
Dels no exercents
  
Article 63
  
Els col·legiats no exercents gaudiran de tots els drets que els concedeixen els Estatuts col·legials.
  
Article 64
  
L'Assemblea General, en desplegament del que disposa l'art. 19, c) dels vigents Estatuts col·legials, mitjançant un acord adoptat a aquest efecte, podrà establir un règim econòmic diferenciat per als col·legiats no exercents, i ajustar les quotes col·legials d'aquests a la seua condició de no exercent.
  
Article 65
  
1. La condició de no exercent haurà de ser acreditada per l'interessat, i exposarà les causes que motiven la seua condició, així com que s'acredite que la targeta d'identitat professional, amb el seu corresponent número de llicència expedida pel Ministeri de l'Interior, es troba depositada sota la custòdia de l'administració pública i amb l'obligació de comunicar qualsevol tipus de variació que supose exercir la professió de detectiu privat.
  
2. Els qui ostenten la condició de col·legiats no exercents, i duguen a terme activitats professionals sense causar alta com a exercents, a més de l'obligació d'abonar totes les quotes que corresponguen com a exercent, podran estar sotmesos en causa de responsabilitat disciplinària, de conformitat amb el que estableixen els arts. 47 i següents dels vigents Estatuts col·legials.
  
Article 66
  
La quota dels no exercents serà fixada per l'Assemblea General a proposta de la Junta de Govern i haurà de ser prevista en el projecte de Pressupostos del Col·legi.
  
De les acreditacions i distincions
  
Article 67
  
D'acord amb l'article 10,3 dels Estatuts, les distincions als membres d'honor podran ser proposades per l'Assemblea general i per la Junta de Govern.
  
Article 68
  
La Junta de Govern podrà atorgar distincions d'ofici, o a instàncies d'un detectiu privat col·legiat, fins i tot de qualsevol persona física o jurídica aliena al Col·legi. La sol·licitud es realitzarà per escrit dirigit a Junta de Govern, pel qual s'identifique el proponent i el candidat a la menció, amb al·legació fonamentada dels fets pels quals es proposa la distinció i sol·licitant el tipus de distinció a atorgar, sense que l'esmentada proposta vincule la Junta de Govern, la qual emetrà una resolució motivada de la distinció que concedisca, si fa el cas o no.
  
Article 69
  
La Junta de Govern emetrà un informe fonamentant els motius de la distinció i el tipus concedit, i tindrà en compte els fets puntuals per als quals propose la distinció, així com per la trajectòria professional i el seu expedient col·legial.
  
Article 70
  
Quan la proposta a la concessió d'una distinció afecte algun membre de la Junta de Govern, decidirà la seua concessió ?amb un informe previ motivat respecte d'això- la Comissió Ètica i Deontològic, i serà vinculant la resolució de concessió, sense que pertoque cap recurs contra aquesta.
  
Article 71
  
Les resolucions de concessió de distincions hauran de ser ratificades per la Junta de Govern en sessió plenària.
  
Article 72
  
La qualificació de mèrits es realitzarà conforme a la següent:
  
a) Medalla amb distintiu roig al mèrit professional: s'atorgarà als detectius privats col·legiats, persona física o jurídiques i forces i cossos de Seguretat de l'Estat, que hagen destacat de forma excepcional en el desenvolupament de la seua professió en pro del col·lectiu de detectius privats.
  
b) Medalla amb distintiu blanc al mèrit professional: es concedirà als detectius privats col·legiats, persones físiques o jurídiques i forces i cossos de Seguretat de l'Estat, que hagen destacat en la seua col·laboració amb el col·lectiu de detectius privats.
  
c) Placa o mètopa: es concedirà per a aquelles persones que en la seua col·laboració amb el Col·legi hagen destacat.
  
d) Membres d'honor: s'atorgarà a aquelles persones que pels seus mèrits i trajectòria professional, de col·laboració amb el col·lectiu de detectius privats, i que no tinguen la condició de detectius privats.
  
e) Diplomes: la Junta de Govern tindrà potestat per a emetre diplomes per adquisició de coneixements de cursos o seminaris que realitze el Col·legi. Igualment, es podran emetre diplomes d'agraïment a detectius privats, persones físiques i/o entitats jurídiques que, per fets puntuals, hagen col·laborat amb el col·lectiu de detectius privats.
  
Article 73
  
El Col·legi aplicarà les anteriors distincions en funció dels mèrits referits i amb caràcter restrictiu.
  
Article 74
  
El Col·legi portarà un registre especial de distincions concedides quan s'atorguen a detectius privats del Col·legi Oficial de Detectius Privats de la Comunitat Valenciana, i se'n farà referència en els corresponents expedients col·legials.
  
Article 75
  
El Col·legi emetrà els oportuns certificats que acrediten les distincions atorgades a sol·licitud dels interessats.
  
Article 76
  
Els posseïdors de les distincions tenen dret a exhibir-les públicament.
  
Dels honoraris professionals
  
Article 77
  
El Col·legi Oficial de Detectius Privats de la Comunitat Valenciana, establirà, amb caràcter merament orientatiu, els honoraris professionals que els col·legiats puguen percebre per la seua actuació professional.
  
Article 78
  
En tot cas, i en compliment de la normativa legal aplicable, els barems que s'establesquen seran una simple referència, i caldrà considerar-los com a honoraris orientatius.
  
Article 79
  
1. En tot cas, el col·legiat tindrà sempre, i d'acord amb la norma legal que la regule, la facultat de contractar i prestar els seus serveis amb tota llibertat.
  
2. No obstant això, el col·legiat haurà d'actuar sempre sota els principis de bona fe i sense incórrer en competència deslleial.
  
Article 80